2 Achtu tel nitajtani ma muchi mutajtawelikan, ma kitajtanikan ne Teut, ma kilwikan panpadiush, ka inmaku muchi ne takamet: 2 ka inmaku tatuktianimet wan muchi ká wejwey, ma tiwelikan tinejmachnemit wan tinemit yek wan tiyujyultuk yek. 3 Uni kita yek wan ken muneki ne Teut tutamakishtiani, 4 ká kineki ma mupalewikan muchi ne takamet wan ma ajsikan kishmatit ne tejkia; 5 ika Teut nemi sesan wan sanse tajkutaketzani itzalan Teut wan takamet: se takat, ne Mawaltijtuk Yeshu, 6 ne mutemakak ipatka muchi, ken yawi inat kwak ajsi ne tunal. 7 Wan naja yajika nechtalijtuk ken tanawatiani wan titanijtuk. Nina tay tejkia, tesu nina sanka. Nitamachtiani ipal tejtechan ijtik tayulmatilis wan tejkia.
8 Yajika, nikneki ma kitajtanikan ne Teut nujme, ma kiajkukikan inmejmey chipawak wan ma te aka kwalani wan ma te aka mutajtanili. 9 Wan kenha, ma muekchiwakan siwatket nusan iwan inkwajkwach ken muneki, iwan pinawalis wan tamatilis, tesu iwan tajtajkwil wan tumin wan kujkusti wan ikwajkwach wey ipatiw, 10 sute ken munekit siwatket ká inat ka kitasujtat ne Teut: iwan intekiw yektzin.
11 Ne siwat ma mumachti takaktuk wan iwan tetakamatilis. 12 Se siwat te nikajkawa tamachtia nian kituktia se takat, sute ma nemi takaktuk. 13 Ika achtu muchijki Adam, tipan Jawa, 14 wan Adam te mushijshikuj: mushijshikuj ne siwat wan kichijki tay te yek. 15 Yawi mupalewia ika tapunia, asu nakat iwan tayulmatilis wan tetasujtalis wan tateuchiwalis ken muneki.
